Smiljana Lazić Marinković, prof.

# „Veliki rat – zaboravljeni rat ?“

# Izložba učenika Grafičkog odjela Škole primijenjene umjetnosti i dizajna, Zagreb

Godine 2014. (28. srpnja) navršilo se stotinu godina od početka Prvoga svjetskog rata, globalnoga sukoba do tada neslućenih razmjera koji je nepovratno izmijenio povijest čovječanstva.

Suvremenici su ga zvali „Veliki rat“ jer su i sami bili svjesni da sudjeluju u nečemu nesvakidašnjem, velikom. No, u Hrvatskoj bi taj sukob bilo primjerenije nazvati „Zaboravljeni rat“. Ipak, približavanjem stogodišnjice Prvoga svjetskog rata i u hrvatskoj je javnosti poraslo zanimanje za taj “zaboravljeni” rat.

Poticaj za naše zanimanje i izložbu **„Veliki rat – zaboravljeni rat ?“** bila je činjenica da je u našoj školskoj zgradi, od samog početka do kraja rata, bila smještena bolnica Crvenoga križa.

Svjetski rat prekinuo je rad Obrtne škole. Zgrada je pretvorena u bolnicu, škola je privremeno zatvorena, a najveća i najpoznatija među trideset i pet bolnica Crvenog križa u Hrvatskoj i Slavoniji bila je upravo „Pričuvna bolnica Družtva Crvenog Križa”, u zgradi Obrtne škole u Zagrebu.

Izložbom učeničkih radova „Veliki rat – zaboravljeni rat ?“ želimo se prisjetiti individualne i kolektivne katastrofe pred kojom se našla Europa prije stotinu godina, a time i Hrvatska kao sastavni njen dio, i iskazati pijetet svim žrtvama Prvoga svjetskog rata, s područja Republike Hrvatske, kao i svima onima koji počivaju u našoj zemlji.

Izložba „Velki rat - zaboravljeni rat?“ rezultat je rada učenika Grafičkog odjela ŠPUD-a i njihovih profesora - mentora iz predmeta struke i povijesti.

Za otvorenje izložbe odabrali smo datum 11. studeni (11.00 sati) koji simbolično označava kraj Velikoga rata, dan kada je 1918. godine, u željezničkom vagonu u šumi Compiegne u sjevernoj Francuskoj, nova njemačka vlada potpisala primirje.

Ovu izložbu posvećujemo svima koji su na bilo koji način vezali svoje sudbine s Obrtnom školom (Školom primijenjene umjetnosti i dizajna), kao ranjenici, liječnici i medicinske sestre u ratnim vremenima ili kao učenici, roditelji i profesori u mirnodobskim vremenima.

**Izložba „Velki rat - zaboravljeni rat? 1914.-2014.“** prigodno je postavljena i uz **Znanstveni skup „Zagreb u Prvom svjetskom ratu“**,Odsjeka za povijest Filozofskog Fakulteta Sveučilišta u Zagrebu i Grada Zagreba, što je rezultat dugogodišnje uspješne suradnje ŠPUD-a (Vježbaonica za predmet *Metodika nastave povijesti*) i Odsjeka za povijest Filozofskog fakulteta Sveučilišta u Zagrebu. Za Znanstveni skup „Zagreb u Prvom svjetskom ratu“ učenik Andrej Droždan (uz mentorstvo nastavnica Vlaste Pirnat i Smiljane Lazić Marinković) dizajnirao je: plakat, pozivnicu i naslovnicu programske knjižice.

Izložba je popraćena u medijima: t-portal.hr i u Školskim novinama (41-42, Zagreb, 23. 12. 2014., 12), a planiramo je izlagati i izvan Zagreba.